Ню Йорк, 26 юни 2014 г.

18-то заседание на страните-членки по Конвенцията за премахване на всички форми на дискриминация по отношение на жените /CEDAW/: Избор на 12 членове на Комитета за премахване на дискриминацията по отношение на жените

В началото на 2014 г. Република България издигна кандидат за член на Комитета за премахване на дискриминацията по отношение на жените към ООН. Кандидатурата на Геновева Тишева бе издигната от държавата, а нейната номинация, направена от страна на Министерство на външните работи, бе подкрепена и от други институции и от граждански организации и потвърдена от Националния координационен механизъм по правата на човека. Геновева Тишева е управител и съосновател на Фондация „Български център за джендър изследвания” от 1998 г.; директор е на Института за обучение на млади юристи от Източна Европа, Западните Балкани, бившите страни от ОНД и от Кавказкия регион; от 2009 г. е председател на Алианса за защита от домашно насилие; експерт в областта на равенството между жените и мъжете и член на Европейската мрежа от независими юридически експерти в областта на равнопоставеността между половете от 2004 г. Юрист по образование, Геновева Тишева завършва ЮФ на СУ „Климент Охридски” през 1980 г., след което придобива специализации по международно и европейско право в Университета „Робер Шуман” – Страсбург, специализации по права на човека и права на жените в Италия и Холандия.
Комитетът за премахване на дискриминацията по отношение на жените се състои от 23ма експерти с висока нравственост и компетентност в областта, обхваната от Конвенцията за премахване на всички форми на дискриминация срещу жени. Номинации за членове на Комитета могат да бъдат направени от държавите страни по Конвенцията, в съответствие с член 17, съгласно който членове на Комитета са представители от държавите-страни по договора, като се търси равномерно географско разпределение и представителство на основните правни системи.
До 2014 година страната ни е издигала кандидат за член на Комитета само веднъж, и то преди 33 години. Статистиката сочи, че от създаването на Комитета през 1982 г. до днес са били избирани 104ма членове от всички държави страни по Конвенцията за премахване на всички форми на дискриминация по отношение на жените (CEDAW), и само един от общо 104мата избрани до момента експерти е била българка.
Изборът на дванадесетте членове на Комитета за заменяне на тези от тях, чийто мандат изтича на 31 декември 2014 година се проведе на 26 юни 2014 г. в Ню Йорк, по време на 18-тата среща на страните членки. В избора участваха всички страни членки по Конвенцията (188 на брой). За Геновева Тишева гласуваха 112 държави, сред които, с много малко изключения, бяха всички държави от Европа, както и държави от много други региони на света. Това може да бъде отчетено като един голям успех за България, която за повече от три десетилетия не е имала представител в Комитета. Резултатът на българския кандидат се дължи на активната работа на Министерство на външните работи и на Постоянното представителство на Република България към ООН, Ню Йорк, на застъпничеството на национални и международни неправителствени организации, които познават професионализма и отличната подготовка на г-жа Тишева и подкрепиха безрезервно нейната кандидатурата. Позитивният вот от 112 държави от цял сват се дължи и до голяма степен на компетентността на кандидата, идващ от неправителствения сектор, в областта на антидискриминационното право, на международните механизми за защита правата на жените и на отличното владеене на английски, френски, италиански и руски език. Организираните от Представителството в Ню Йорк и проведени с Геновева Тишева интервюта от страна на представители на дипломатически мисии на над 150 държави по време на българската предизборната кампания в ООН определиха нашия кандидат като един от фаворитите сред останалите. За съжаление, освен компетентност и професионализъм, за постигането на пълен успех е необходима и още по-активна дипломатическа работа с всички държави, мобилизиране на финансови и човешки ресурси и, не на последно място, не много дълги периоди на отсъствие на представител на България от Комитета. Отсъствието на представители на България от всички комитети по основните конвенции на ООН за правата на човека се отрази на процеса на изборите. Системата за провеждане на кампании и лобиране е много сложна и на практика, след номинациите от страна на държавите, всичко е въпрос на дипломатически отношения, преговори и взаимни обвръзки между последните.
Освен това, все повече, за съжаление, се наблюдава практиката при избора трудно да се допускат в Комитета нови лица и държави, извън завоюваните вече позиции. Тенденцията бе особено изразена на последните избори, чиито резултатите сочат, че сред 12те избрани на 26 юни кандидати едва трима са за първи мандат - от Перу, Австрия и Грузия /между другото, държави, които имат вече членове и в други комитети по конвенциите за правата на човека/, а останалите деветима представляват преизбиране на представители от вече представените държави за втори, трети или дори четвърти мандат. Надяваме се реформата в тези механизми на ООН , която е в ход, да засегне и Комитета CEDAW.
През краткия период на кампанията в Ню Йорк , Геновева Тишева беше подпомагана и от своите колеги от женските неправителствени организации. През юни 2014 година нейна застъпничка бе и г-жа Илиана Стойчева, координатор програма за равнопоставеността и срещу насилието основано на пола във Фондация „БЦДИ”, както и координатор на Сдружение „Алианс за защита срещу домашното насилие”.
Смятаме издигането за първи път на кандидатура от гражданското общество в лицето на г-жа Геновева Тишева, както и постигнатото в Ню Йорк за едно достойно представяне на България и на гражданския сектор. Извървян е важен път, натрупан е много опит, който ще бъде основа за успех на България на бъдещи избори както за този, така и за други подобни комитети на ООН. 
Номинацията и резултатите от изборите на 26 юни 2014 г. са много окуражаващи за Фондация „Български център за джендър изследвания” и за Сдружение „Алианс за защита срещу домашното носилие”, както и за други организации на гражданското общество, които работят активно по темата за равнопоставеност на жените и мъжете.
ДОПЪЛНИТЕЛНА ИНФОРМАЦИЯ

Конвенцията за премахване на всички форми на дискриминация по отношение на жените е приета на 18 декември 1979 г. от Общото събрание на Организацията на обединените нации. Тя влиза в сила на 3 септември 1981 г. след като я ратифицират двадесет държави. До десетата годишнина на Конвенцията през 1989 г. почти сто нации се обвързват с Конвенцията. През настоящата 2014 г. държавите страни по този международен договор наброяват 188. Конвенцията за премахване на всички форми на дискриминация спрямо жените е сред международните документи, към който са се присъединили най.много държави – членки на ООН.
За целите на разглеждането на напредъка, постигнат в изпълнението на Конвенцията се създава Комитет за премахване на дискриминацията по отношение на жените, който се сформира в момента на влизане на Конвенцията в сила. 
Текстът на Конвенцията и текущото състояние на ратификациите, включително резерви и декларации, могат да бъдат намерени на: http://treaties.un.org.

Номинациите и биографични данни на всички кандидати са достъпни на: http://www.ohchr.org/EN/HRBodies/CEDAW/Pages/Elections2014.aspx
